Ալեքսանդր Լենցով

Ալեքսանդր Իվանովիչ Լենցով (   ) խորհրդային և ռուս զինվորական հրամանատար։ Ռուսաստանի ցամաքային զորքերի գլխավոր հրամանատարի տեղակալ (հուլիս 2013 - հունվարի 22, 2020), գեներալ-գնդապետ (2014)։ Օդադեսանտային զորքերի հրամանատարի տեղակալ (2009-2013)։ 2020 թվականի հունվարի 22-ից Ռուսաստանի Դաշնության պաշտպանության նախարարի խորհրդական։ 2023 թվականի ապրիլի 25-ին նշանակվել է Լեռնային Ղարաբաղում ռուսական խաղաղապահ զորախմբի հրամանատար։

Կենսագրություն 
Ծնվել է 1956 թվականի դեկտեմբերի 20-ին Կրասնոդարի երկրամասի Աբինսկի շրջանի Խոլմսկայա գյուղում։ Դպրոցն ավարտելուց հետո ընդունվել է Լենինյան կոմերիտմիության անվան Ռյազանի բարձրագույն օդադեսանտային հրամանատարական դպրոց։, որն ավարտել է 1978 թվականին։

Ծառայել է 103-րդ օդադեսանտային դիվիզիայի 80-րդ առանձին հետախուզական վաշտի դասակի հրամանատար։ 1979 թվականին Լենցովը մեկնել է Աֆղանստան։ 1980-1982 թվականներին՝ օդադեսանտային պատրաստության հրահանգիչ է աշխատել, 80-րդ առանձին հետախուզական վաշտի հրամանատար։ Հետախուզական խմբի ղեկավարման երկրորդ տարվա ընթացքում նա չի կորցրել ոչ մի մարտիկ և կատարել է մի շարք չափազանց կարևոր առաջադրանքներ։ 1982 թվականին նշանակվել է 234-րդ պարաշյուտային գնդի հետախուզական վաշտի հրամանատար։ 1982-1983 թվականներին եղել է 234-րդ պարաշյուտային գնդի պարաշյուտային գումարտակի շտաբի պետ, 1983-1986 թվականներին՝ 234-րդ օդադեսանտային գնդի գումարտակի հրամանատար։

1986-1989 թվականներին սովորել է Մ.Վ. Ֆրունզեի անվան ռազմական ակադեմիայում։ 1989-1990 թվականներին եղել է 137-րդ գվարդիական օդադեսանտային Կուբանի կազակական գնդի շտաբի պետ,1990-ից 1993 թվականներին՝ 331-րդ գվարդիական օդադեսանտային գնդի հրամանատար։

1993 թվականից եղել է 104-րդ գվարդիական օդադեսանտային դիվիզիայի հրամանատարի տեղակալ, երեք տարի անց՝ Հոկտեմբերյան մեծ հեղափոխության 70-ամյակի անունով 98-րդ գվարդիական օդադեսանտային Սվիր դիվիզիայի հրամանատար, որը ղեկավարել է մինչև 2009 թվականը։ Մասնակցել է Բոսնիայի պատերազմին որպես Բոսնիայում ռուս խաղաղապահների ստորաբաժանման հրամանատար, ինչպես նաև երկու չեչենական և Հարավային Օսիայի պատերազմին 2008 թվականին։

2008 թվականին ավարտել է Ռուսաստանի Դաշնության Զինված ուժերի գլխավոր շտաբի ռազմական ակադեմիայի բարձրագույն ակադեմիական դասընթացները։

2009 թվականի օգոստոսի 5-ից դարձել է Ռուսաստանի Դաշնության օդադեսանտային ուժերի հրամանատարի տեղակալ։ 2011 թվականի դեկտեմբերի 13-ին նրան շնորհվել է գեներալ-լեյտենանտի զինվորական կոչում։

2013 թվականի հուլիսի 31-ին Ռուսաստանի նախագահ Վլադիմիր Պուտինի հրամանագրով նշանակվել է Ռուսաստանի Դաշնության ցամաքային զորքերի գլխավոր հրամանատարի տեղակալ։

2014 թվականի սեպտեմբեր-դեկտեմբերին և 2015 թվականի գարնանը Արևելյան Ուկրաինայում զինված հակամարտության ժամանակ նա ղեկավարել է ռուս զինվորականների խումբը Ուկրաինայի Դոնեցկի մարզի Սոլեդար և Դեբալցևե շրջաններում հրադադարի հարցերի մոնիտորինգի և համակարգման ռուս-ուկրաինական համատեղ կենտրոնում։ Հակամարտության ընթացքում նա երեք անգամ կրակի տակ է ընկել՝ Դոնեցկի օդանավակայանում, Շիրոկինոյի ճանապարհին և Գորլովկայի մոտ։

2015 թվականի օգոստոսին ուկրաինական ATO-ի շտաբը հայտարարել է, որ օգոստոսի սկզբին գեներալ Լենցովի ժամանումը Դոնբաս կապված է շփման գծում իրավիճակի սրման հետ։ Ինքը հայտարարել է, որ գտնվում է Աստրախանի շրջանում։ Օգոստոսի վերջին Ուկրաինայի անվտանգության ծառայությունը հայտարարել է, որ գեներալ Լենցովը համակարգում է ռուսական զորքերի երկու բանակային կորպուսի գործողությունները Դոնբասում։ 2015 թվականի սեպտեմբերին նա ընդգրկվել է Ուկրաինայի պատժամիջոցների ցուցակում՝ կապված «ռուսական զինված ագրեսիայի» հետ։

2014 թվականի դեկտեմբերի 13-ին նրան շնորհվել է գեներալ-գնդապետի կոչում։

2016 թվականի փետրվարի 15-ին ընտրվել է Տանկային բիաթլոնի միջազգային ֆեդերացիայի նախագահ։

2020 թվականի հունվարի 22-ին ՌԴ Նախագահի հրամանագրով ազատվել է ցամաքային զորքերի գլխավոր հրամանատարի տեղակալի պաշտոնից և նշանակվել ՌԴ պաշտպանության նախարարի խորհրդական։

2016 թվականին նշանակվել է Սիրիայում Ռուսաստանի ռազմական գործողության անդամ՝ Սիրիայում Ռուսաստանի Դաշնության զինված ուժերի խմբավորման հրամանատարական գրասենյակների հրամանատարի տեղակալ։

Պարգևներ

Ռուսաստանի Դաշնություն 

 «Հայրենիքին մատուցած ծառայությունների համար» IV աստիճանի շքանշան
 Արիության շքանշան
 Մարտական վաստակի շքանշան
 «Բանակի գեներալ Մարգելով» մեդալ
 «Պաշտպանության նախարարության 200 տարի» մեդալ
 «Սիրիայում ռազմական գործողության մասնակից» մեդալ.

ԽՍՀՄ 

 Կարմիր աստղի շքանշան
 «ԽՍՀՄ զինված ուժերում հայրենիքին ծառայելու համար» II աստիճանի շքանշան
 «ԽՍՀՄ զինված ուժերում հայրենիքին ծառայելու համար» III աստիճանի շքանշան
 «ԽՍՀՄ զինված ուժերի 70 տարի» հոբելյանական մեդալ
 «Անբասիր ծառայության համար» 1-ին աստիճանի մեդալ
 «Անբասիր ծառայության համար» II աստիճանի մեդալ
 «Անբասիր ծառայության համար» III աստիճանի մեդալ

Արտասահմանյան պարգևներ 
Պատվո լեգեոնի շքանշանի սպա (ԱՄՆ)

Ծանոթագրություններ 

Խորհրդային ռազմական գործիչներ
Ռուսաստանի «Հայրենիքին մատուցած ծառայությունների համար» շքանշանակիրներ